送蕭晉卿西行
作者：李伯玉
朝代：宋

paragraphs: 上馬能擊賊，下馬能草檄。
蕭郎負此文武之全才，當卧元龍樓百尺。
屏山閲盡眼中人，磊落深沉只識君。
冷官不受人料理，拄笏時看西山雲。
與君嘗談秘書閣，百二秦城錦相錯。
第恐羌兒或弄兵，今日始知先一著。
自有龍圖十萬兵，請乘一障終權輕。
初聞召至青油幕，袖中已草從軍行。
相國謀深古來少，想見智囊談未了。
賀蘭鼠子不足平，底用西征出師表。
凉州久苦寒烟埋，今年定見玉關開。
凱旋只在春風後，趁取閑閑登吹臺。